Instituut wil beslaglegging op pensioenfondse teenstaanMike Schüssler sê dié Suid-Afrikaanse aftreebate was in 2015 die agste grootste ter wêreld in Amerikaanse dollar-terme. Foto: Esté Meyer Jansen/Maroela Media. Die kollektiewe bedrag wat in Suid-Afrikaners se pensioenfondse gespaar is, is eenvoudig enorm. Volgens die Suid-Afrikaanse Instituut vir Rasseverhoudinge (SAIRV) was die totale waarde van Suid-Afrikaanse pensioenfondse in 2016 ŉ allemintige R4 triljoen werd. Dit is gelykstaande aan die totale grootte van die Suid-Afrikaanse ekonomie wat tans R4,4 triljoen beloop. Die SAIRV het Donderdag die #ProtectionPensions-veldtog in Johannesburg bekendgestel. Die instituut glo die regering het nou hulle oog op dié bate en wil dit gebruik om die land se groeiende skuldlas te delg. “Die ANC praat al geruime tyd van die moontlikheid om voorgeskrewe bates in te stel. Hiermee sal alle pensioenfondse en batebestuurders met wetgewing gedwing kan word om in sekere sektore of maatskappye te belê. Dit is ook weer tydens die regerende party se bekendstelling van sy verkiesingsmanifes bespreek,” het Marius Roodt, veldtogbestuurder van die SAIRV, gesê. Volgens die ekonoom Mike Schüssler is dié pot spaargeld die grootste in alle ontluikende markte. Boonop was die Suid-Afrikaanse aftreebate in 2015 die agste grootste ter wêreld in Amerikaanse dollar-terme. Schüssler het ŉ voorlegging gelewer waarin hy verduidelik het hoekom die regering eerder aan pensioenfondse en batebestuurders sal wil voorskryf in watter bates hulle moet belê as om die Internasionale Monetêre Fonds (IMF) te nader vir hulp met die land se groeiende skuldlas. “Ek dink nie Suid-Afrikaners besef en waardeer die waarde van ons pensioenfondsbates nie. Suid-Afrika is eintlik ŉ jong land omdat ons gemiddelde ouderdom van 27 het en vir so ŉ jong land om so ŉ groot bate te hê, is byna ongelooflik. “Dit kom daarop neer dat die gemiddelde persoon ŉ jaar en ŉ half se salarisse in ŉ pensioenfonds opgespaar het.” Hy voeg by dat sowat 76% van bydraes aan pensioenfondse ook deesdae deur swart, bruin en Indiër mense gedoen word. “Die regering se skuldlas is egter besig om die land te knel. Die land se regering het in die 60’s, 70’s en 80’s ook voorgeskrewe beleggings gebruik. Aftreefondse is in regeringsbates belê en het dit so help befonds. “Ek is oortuig die regering wil nou weer dieselfde roete volg om onder meer sukkelende staatsbeheerde instellings uit hulle verknorsing te help. Die regering sal dit ook eerder doen as om die IMF te nader vir hulp wat streng voorwaardes vir hulle bystand sal stel.” Schüssler het gesê die regering skryf eintlik reeds aan alle pensioenfondse en bate bestuurders voor hoe en waar geld belê moet word. “Regulasie 28 is ŉ omsigtige belegging voorskrif (prudential) wat byvoorbeeld bepaal hoeveel van ŉ fonds mag in die buiteland of hoë risiko beleggings belê word. Dit kan egter vinnig verander word deur die persentasies te verander en te bepaal dat ŉ sekere hoeveelheid nou ook in staatsinstellings belê moet word.” “Die SAIRV glo onteiening strek veel verder as net grond maar betrek eintlik op die ou einde enige bate wat die staat vir homself wil opeis. Die Suid-Afrikaanse regering is tans herhaaldelik besig om op sy begroting te oorbesteding en reusagtige hoeveelhede van die geld word boonop gesteel of vermors. “Ons glo nie die regering is daartoe in staat om die moeilike besluite te neem wat die oorbesteding sal inkort nie. Ons wil gewone mense help om sterk standpunt in te neem teen enige poging van die regering om ŉ soort ‘pensioenwegraping’ te doen,” het Roodt gesê. Die SAIRV het ŉ brief opgestel wat die publiek op die instituut se webwerf kan kry. “Ons moedig mense aan om die brief te voltooi en aan hulle finansiële adviseurs te stuur sodat hulle kan uitvind of adviseurs wel bewus is van hierdie bedreiging en of daar ŉ plan in werking gestel is om dit teen te staan.” Roodt meen as die ANC nie teengestaan word nie sal dit beteken mense gaan langer moet werk voordat hulle kan aftree en as hulle wel aftree sal dit met veel minder geld wees.